I Gettrup ved Hobro benyttede en ung maskinstationsejer søndagen til at få godt 18 hektarer vinterbyg under tag. Her er tale om Jonas Simonsen, der er ualmindeligt glad for at bruge massevis af timer i sin mejetærsker. - Det kribler i fingrene. Det er næsten bedre end juleaften, siger han, efter han har fået sat sig i den store maskine. De næste måneder kommer han til at bruge rigtig mange timer i sin mejetærsker, og det er ikke usædvanligt, at han arbejder fra klokken 8:00 om morgenen til midnatstid. Tegner til at blive godt Ikke langt derfra tilser Flemming Floor Jensen sine egne marker med hvede. Han er chefkonsulent for planteavl og økologi i Agri Nord, og han spår en god høst. - Tre uger så er vi nok ved at kunne høste hvede. Generelt ser høsten pæn ud, og det ser ud til, at vi får et rimeligt udbytte. Vi kunne selvfølgelig godt have brugt mere vand, men sådan er det vel altid, siger han. Mange forbrugere har givetvis frygtet, at kornpriserne ville stige eksplosivt på grund af krigen i Ukraine. Landet er verdens andenstørste eksportør af korn og sidder på 10 procent af verdenshandelen. Trods det spår Flemming Floor Jensen, at fremtiden ser lys ud. - Det er meget spændende at se, om de får noget korn ud fra Ukraine. Altså af det der ligger på lager. Og hvis man kan få det ud, så falder priserne nok til et niveau, der er mere normalt end nu, siger han. Prisfald kan være på vej 100 kilo hvede kostede ved denne tid sidste år godt 125 kroner. Siden dengang har priserne været på himmelflugt Prisstigningerne tilskrives fortsat usikkerhed om situationen i Ukraine, inflationen og prisstigninger på andre varer. - Alt er steget, så vi skal også have mere for vores varer for at dække udgifterne, siger Flemming Floor Jensen. Lykkes det at tømme Ukraines enorme kornlager, så kan der dog være et prisfald på vej. Lige nu er resten op til vejrguderne. I Gettrup er Jonas Simonsen svært tilfreds. Kornet er både modent og tørt, og han er klar i mælet, når han gør status på første høstdag. - Solen skinner, og maskinen spiller, så vi er positive. Der er bare at komme i gang, siger han.
Snart går høsten for alvor ind i store dele af Nordjylland. De første kornsorter er netop blevet modne, og i løbet af de næste par måneder skal tonsvis af afgrøder høstes og i hus.